Asia C‑19/13

Ministero dell’Interno

vastaan

Fastweb SpA

(Consiglio di Staton esittämä ennakkoratkaisupyyntö)

”Ennakkoratkaisupyyntö — Julkiset hankinnat — Direktiivi 89/665/ETY — 2 d artiklan 4 kohta — Tulkinta ja pätevyys — Julkisia hankintasopimuksia koskevat muutoksenhakumenettelyt — Sopimuksen pätemättömyys — Poissulkeminen”

Tiivistelmä – Unionin tuomioistuimen tuomio (viides jaosto) 11.9.2014

Jäsenvaltioiden lainsäädännön lähentäminen – Julkisia tavaranhankintoja ja rakennusurakoita koskeviin sopimuksiin liittyvät muutoksenhakumenettelyt – Direktiivi 89/665 – Hankintamenettelyn ratkaiseminen – Euroopan unionin virallisessa lehdessä ei ole julkaistu ennalta hankintailmoitusta – Seuraus – Tehdyn hankintasopimuksen vaikutusten voimassa pitäminen muiden edellytysten täyttyessä – Oikeutta tehokkaisiin oikeussuojakeinoihin ja syrjintäkiellon periaatetta ei ole loukattu

(Euroopan unionin perusoikeuskirjan 47 artikla; Euroopan parlamentin ja neuvoston direktiivi 2004/18; neuvoston direktiivin 89/665, sellaisena kuin se on muutettuna direktiivillä 2007/66, 1 artiklan 1 kohdan kolmas alakohta, 2 d artiklan 4 kohta, 3 a artikla ja 31 artiklan 1 kohdan b alakohta)

Julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta annetun direktiivin 89/665, sellaisena kuin se on muutettuna direktiivillä 2007/66, 2 d artiklan 4 kohtaa on tulkittava siten, että jos hankintasopimus tehdään julkaisematta ennalta hankintailmoitusta Euroopan unionin virallisessa lehdessä, vaikkei tämä olisi sallittua julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta annetun direktiivin 2004/18 nojalla, kyseinen säännös sulkee pois sen, että hankintasopimus todettaisiin pätemättömäksi, kun kyseisessä säännöksessä luetellut edellytykset täyttyvät, minkä tarkistaminen on kansallisen tuomioistuimen tehtävä.

Tästä todettakoon, että jotta direktiivin 89/665 1 artiklan 1 kohdan kolmannessa alakohdassa säädetyt tavoitteet eli erityisesti tehokkaat keinot hakea muutosta hankintaviranomaisten julkisia hankintoja koskevaa lainsäädäntöä rikkoen tekemiin päätöksiin saavutettaisiin, on tärkeää, että muutoksenhakumenettelystä vastaava elin harjoittaa tehokasta valvontaa, kun se tarkistaa, täyttyvätkö direktiivin 89/665 2 d artiklan 4 kohdassa säädetyt edellytykset. Erityisesti kyseisen 2 d artiklan 4 kohdan ensimmäisessä luetelmakohdassa säädetyn sen edellytyksen osalta, jonka mukaan Euroopan unionin virallisessa lehdessä julkaistavassa hankintailmoituksessa hankintaviranomaisen on ilmaistava aikomus tehdä sopimus, on todettava, että kyseisessä ilmoituksessa on oltava perustelut, joista ilmenee selkeästi ja yksiselitteisesti syyt, joiden vuoksi hankintaviranomainen on katsonut voivansa tehdä hankintasopimuksen ilman hankintailmoituksen julkaisemista ennalta, jotta asianomaiset voivat niiden perusteella päättää kaikista asiaan vaikuttavista seikoista tietoisena, onko hyödyllistä kääntyä muutoksenhakumenettelystä vastaavan elimen puoleen, ja jotta viimeksi mainittu elin voi harjoittaa tehokasta valvontaa.

Lisäksi muutoksenhakumenettelystä vastaavan elimen on arvioitava, onko hankintaviranomainen toiminut huolellisesti, kun se päätti tehdä hankintasopimuksen käyttäen neuvottelumenettelyä julkaisematta ennalta hankintailmoitusta, ja saattoiko se katsoa, että direktiivin 2004/18 31 artiklan 1 kohdan b alakohdassa asetetut edellytykset todella täyttyvät.

Direktiivin 89/665 2 d artiklan 4 kohta ei myöskään ole Euroopan unionin perusoikeuskirjan 47 artiklasta seuraavien vaatimusten eikä syrjintäkiellon periaatteen vastainen. Koska kyseisessä säännöksessä säädetään ilmoituksen julkaisemisesta Euroopan unionin virallisessa lehdessä, sillä on nimittäin tarkoitus varmistaa, että kaikilla sopimuksesta mahdollisesti kiinnostuneilla ehdokkailla on tilaisuus saada tieto hankintaviranomaisen päätöksestä antaa hankintasopimus ilman hankintailmoituksen julkaisemista ennalta. Kyseisen säännöksen kolmannen luetelmakohdan mukaan hankintaviranomaisella on lisäksi velvollisuus noudattaa kymmenen päivän odotusaikaa. Asianomaisilla on siten tilaisuus riitauttaa hankintasopimuksen antaminen tuomioistuimessa ennen kuin sopimus tehdään.

(ks. 46–48, 50, 54, 61, 64 ja 65 kohta sekä tuomiolauselman 1 kohta)